同友行山逢隠僧語
作者：釋文珦
朝代：宋

paragraphs: 我本忘世人，有志在巖穴。
欣逢會心友，提携步林樾。
雲中野僧居，樹梢清磬發。
不憚登陟勞，遂得造石窟。
門前羃蘿蔦，座後翳松栝。
結草爲三衣，降龍在一鉢。
問我從何來，執手道契闊。
食我青精飯，語我頗諄切。
教我去衆巧，使我守一拙。
我誠服其言，畢志不敢越。
他年定依止，相與定晚節。
萬事盡棄捐，飲澗茹薇蕨。